  Анжелика Тихонова корреспондент 21-тӥ южтолэзе, Кылбуретлэн дунневыл нуналаз, Удмуртиын «Пичи Пурга ёрос литературалэн огъя нуналэз» элькун акция ортчоз. Со улосвылын Пичи Пурга ёрос литературалэн нуналъёсыз улсын радъяськоз, ивортэ Удмуртиысь Йӧскалык лыдӟетъюртлэн пресс-службаез. Со нуналэ элькунысь вань муниципал кылдытэтъёсын Пичи Пурга ёросысь потэм гожъясьёлэн улонзылы но ужъёссылы сӥзем пумиськонъёс, флешмобъёс, тодматонъёс, квестъёс но мукет ужрадъёс ортчозы. Соосты ёросъёсысь но гуртъёсысь лыдӟетъюртъёс радъялозы. Йӧскалык лыдӟетъюртлэн ӵектосэзлы Удмуртиысь Лулчеберетъя министерство, «Удмурт Кенеш» огазеяськон но элькунысь муниципал кылдытэтъёслэн администрациоссы дурбасьтӥзы. Солэн ужпумъёсыз – ёрослэсь литературая кылёсбурзэс но йылолъёссэ вӧлмытон, литература пыр каръёслэсь но ёросъёслэсь кусыпъёссэс юнматон, ӧнерчиослэсь, кун но мер ужасьёслэсь саклыксэс лыдӟиськон ужпум вылэ саклыксэс кыскон, литературая туризмез азинтонлы юрттон. Пичи Пургаысь трос гинэ тодмо гожъясьёс потэмын. Соос пӧлын Самсонов агай-вынъёс, Семён Карпов, Владимир Возняков, Кирилл Ломагин, Александр Титов, Георгий Архипов, Надежда Лопатина, Екатерина Макарова, Елена Миннигараева, Анастасия Шумилова, Богдан Анфиногенов, Мария Векшина но трос мукетъёсыз. Пусъём, Пичи Пурга ёрос литературалэсь нуналъёссэ сӥё-дано усьтон Ижкарын 29-тӥ южтолэзе Калыкъёслэн эшъяськон юртазы ортчоз.  Ватсалом, Пичи Пурга ёрос литературалэн нуналъёсызлы кутскон ас муниципал кылдытэтазы сётӥзы ни: 21-тӥ тулыспалэ, Анай кыллэн калыккуспо нуналаз, отын «Пичи Пурга – Удмуртилэн литературая шоркарез» ужрад ортчиз.  Тодэ вайытом, Йӧскалык лыдӟетъюртлэн «Удмурт Элькунысь муниципал кылдытэтъёслэн литературазылэн нуналъёссы» ӵектоссэ 2017-тӥ арын Алнаш ёрослэн литератураеныз кутскизы. Ар ӵоже со улсын пӧртэм ужрадъёс ортчизы. 2018-тӥ арын проектэз Можга ёрос азьланьтӥз. Нялтас вераса, 5-тӥ южтолэзе Удмуртиысь Йӧскалык лыдӟетъюртын (Удмурт урам, 264) «Удмурт шаер» клублэн пумиськоназ Алнаш ёросысь удмурт кылбурчиез Иосиф Ивановез буре ваёнлы сӥзем литература ӝыт ортчоз. Тегъёс: Лулчеберет Ижкар Удмуртия ПичиПурга гожъясьёс лыдетъюрт Йӧскалыклыдӟетъюрт кылбурет  